Na temelju članka 33. i članka 35. Zakona o lokalnoj i područnoj (regionalnoj) samoupravi ("Narodne novine" broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 34. Statuta („Službene novine Općine Viškovo“ broj: 3/18 i 2/20) Općinsko vijeće Općine Viškovo, na ----. sjednici održanoj ----. ---- 2021. godine donosi

**ODLUKU**

**O 3. IZMJENAMA I DOPUNAMA**

**POSLOVNIKA O RADU OPĆINSKOG VIJEĆA OPĆINE VIŠKOVO**

Članak 1.

U Poslovniku o radu Općinskog vijeća Općine Viškovo („Službene novine Općine Viškovo“ broj 4/18., 2/20. i 4/20.) u članku 45. stavku 1. riječi „njegovi zamjenici“ zamjenjuju se riječima „njegov zamjenik“.

U stavku 2. riječi „zamjenjuju zamjenici“ zamjenjuju se riječima „zamjenjuje zamjenik“.

Članak 2.

Iza članka 56. dodaje se novi članak 56.a koji glasi:

„Članak 56.a

(1) Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine od lokalnog značaja u skladu sa zakonom i Statutom Općine Viškovo.

(2) O prijedlogu i peticiji iz stavka 1. ovog članka Općinsko vijeće mora raspravljati ako ga potpisom podrži najmanje 10% od ukupnog broja birača u općini te dati odgovor podnositeljima najkasnije u roku od 3 mjeseca od zaprimanja prijedloga.

(3) Ukoliko prijedlog i peticiju iz stavka 1. ovog članka potpisom ne podrži najmanje 10% od ukupnog broja birača u općini Općinsko vijeće neće raspravljati o istome.

(4) Prijedlozi i peticije iz stavka 1. ovog članka podnose se osobno ili elektroničkim putem u pisanom obliku putem pisarnice Općine Viškovo.

(5) Po zaprimanju prijedloga i peticije iz stavka 1. ovog članka nadležno upravno tijelo vrši provjeru vezanu uz potreban broj birača koji su podržali prijedlog ili peticiju iz stavka 1. ovog članka.

(6) Na postupak predlaganja općeg akta iz stavka 1. ovog članka odgovarajuće se primjenjuje odredba članka 55. stavka 5. ovog Poslovnika.“

Članak 3.

U članku 70. stavku 2. riječi „njegove zamjenike koji su izabrani zajedno s njim“ zamjenjuju se riječima „njegovog zamjenika koji je izabran zajedno s njim“.

Stavak 4. mijenja se i glasi:

„(4) Odluku o privremenom financiranju iz stavka 3. ovog članka donosi do 31. prosinca Općinsko vijeće u skladu s posebnim zakonom na prijedlog Općinskog načelnika te drugog ovlaštenog predlagatelja utvrđenog ovim Poslovnikom.“

Članak 4.

U članku 85. stavak 7. mijenja se i glasi:

„U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice općinskog vijeća iznimno se mogu održavati elektroničkim putem.“

Stavak 8. briše se.

Članak 5.

U članku 86. stavku 2. riječ „zamjenici“ zamjenjuje se riječju „zamjenik“.

U stavku 4. riječ „zamjenicima“ zamjenjuje se riječju „zamjeniku“.

Članak 6.

Ova Odluka o 3. izmjenama i dopunama Poslovnika o radu Općinskog vijeća Općine Viškovo stupa na snagu osmog dana od dana objave u „Službenim novinama Općine Viškovo“ osim članka 1., članka 3. stavka 1. te članka 5. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkog tijela jedinica lokalne i područne (regionalne) samouprave te općinske načelnike, gradonačelnike i župane.

|  |
| --- |
| KLASA: 021-04/20-01/  URBROJ: 2170-09-04/03-21-  Viškovo, -----. ------ 2021. godine |

OPĆINSKO VIJEĆE OPĆINE VIŠKOVO

Predsjednica Općinskog vijeća:

Ksenija Žauhar, mag. paed.

OBRAZLOŽENJE

ODLUKE O 3. IZMJENAMA I DOPUNAMA

POSLOVNIKA O RADU OPĆINSKOG VIJEĆA OPĆINE VIŠKOVO

Općinsko vijeće Općine Viškovo na svojoj 7. sjednici dana 7. ožujka 2018. godine donijelo je Poslovnik o radu Općinskog vijeća Općine Viškovo, dana 27. veljače 2020. godine Odluku o 1. izmjenama i dopunama Poslovnika o radu Općinskog vijeća te dana 26. ožujka 2020. godine Odluku o 2. izmjenama i dopunama Poslovnika o radu Općinskog vijeća (u daljnjem tekstu: Poslovnik).

Hrvatski Sabor donio je Zakon o izmjenama i dopunama Zakona o lokalnoj i područnoj (regionalnoj) samoupravi (NN br.144/20), a slijedom kojeg je potrebno izvršiti određena usklađenja Poslovnika s istim. Izmjene se odnose na određena usklađenja vezana uz zamjenika općinskog načelnika kojih je do sada bilo dvoje a sada je Zakonom predviđen jedan zamjenik, zatim na odredbu vezanu uz Odluku o privremenom financiranju te je predmetnim izmjenama Zakona u slučaju nastupanja posebnih okolnosti propisano održavanje sjednica predstavničkog tijela elektroničkim putem.

Također je člankom 6. predmetnog Zakona propisano da građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine od lokalnog značaja u skladu sa zakonom i Statutom općine. Način podnošenja prijedloga i peticija, odlučivanja o njima i druga pitanja uređuju se općim aktom općine u skladu sa zakonom i statutom. U skladu s navedenim ovim prijedlogom izmjene Poslovnika dodaje se novi članak 56.a.

Zakon o izmjenama i dopunama Zakona o lokalnoj i područnoj (regionalnoj) samoupravi, (NN br.144/20) objavljen je 23.12.2020., a stupio je na snagu prvoga dana od dana objave u „Narodnim novinama“, osim članaka 10., 12., 13., 14., 15., 17., 18., 19., 24. i 26. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

Rok za usklađenje Poslovnika s odredbama Zakona je 60 dana od dana stupanja na snagu ovoga Zakona.

Za ovaj akt provest će se savjetovanje s javnošću, ali obzirom na zakonski rok donošenja ovog akta skratit će se rok savjetovanja s javnošću za ovaj akt.

S obzirom na prednje iznijeto predlaže se donošenje Odluke o 3. izmjenama i dopunama Poslovnika o radu Općinskog vijeća.

Općinska načelnica:

Sanja Udović, dipl. oec. v.r.